 **PRESSEMEDDELELSE 8. august 2022**

**Vævekunst på Køng Museum**

Køng Museum vil på efterårsudstillingen være fyldt med spændende vævekunst ikke kun i museets egen udstillingsafdeling for skiftende kunsthåndværk men også i Spindeskolen, som huser Køng Museums væve- og spindeskole.

På **Køng Museum** udstiller Yoko Matsumoto, der fokuserer på bæredygtige historiske materialer og eksperimenter tværfagligt med japansk, dansk og færøsk kultur, samt Birgit Daa Birkkjær, der har kurveformen som udtryksmiddel:

**Yoko Matsumoto**Tekstilkunstner Yoko Matsumoto arbejder primært med vævning og gentagende foldeteknik med planteindfarvet materialer. Yoko Matsumoto’s kunstværker udtrykker menneskets verdslige begær og livets vilkår gennem sarte og delikate farver. Kunstneren finder æstetik i forældede og visnede genstande, som skaber karakteristisk skønhed og originalitet.

I det seneste år har Yoko Matsumoto arbejdet med projektet for kultur- og traditionsudveksling mellem Danmark, Færøerne og Japan. Projektet, som er baseret på naturfænomener, bæredygtige og historiske materialer, ritualer og traditioner, ligger i spændingsfeltet mellem natur og kultur.

Yoko Matsumoto’s projekt er støttet af Statens Kunstfond og Danmarks Nationalbanks Jubilæumsfond af 1968.

**Birgit Daa Birkkjær**

Birgit Daa Birkkjær har i mange år arbejdet med Textilkunst i Kurveform og har eksperimenteret med hør og forskellige naturfibre men har også længe været dybt fascineret af SHIFU, som er betegnelsen for japanske textiler vævet af håndspundet papirgarn.

Lysten til selv at udforske denne tidskrævende teknik har derfor længe været til stede for Birgit Daa Birkkjær, men der skulle en Coronakrise til – med masser af tid til rådighed – for at kunne realisere drømmen om at eksperimentere med fremstilling af SHIFU-garn og anvende det i de vævede kurve.

På udstillingen i KØNG Museum vises færdige værker og lidt af processen, hvor papir bliver strimlet i passende længder, og derefter i hånden snoet sammen til garn.

Metoden er meget simpel, og giver mulighed for at eksperimentere med mange forskellige papirtyper og mulighed for også at sno papiret sammen med andre fibre (hestehår, plantefibre etc.).

**Seven Sisters Handweavers i Spindeskolen**I Spindeskolen viser 7 vævere, der alle har taget diplomuddannelse i vævning fra Handweavers Studio og Gallery i London, deres fortolkning af det fælles tema: *From Edge to Edge – on margins and borders.*

Vævegruppen består af vævere fra England, Ukraine, Skotland, Australien og Danmark. I udstillingen vil indgå det samlede corona-projekt med kyst-tema, hvor væverne fra 2019 sendte mindre værker til hinanden, som modtageren så vævede respons til.

Udstillingen på Køng Museum åbner den 20. august og slutter den 23. oktober.
Museet er åbent lørdage og søndage fra kl. 12-16, men åbner gerne for omvisninger på andre ugedage.

Udstillingen i Spindeskolen er åben den 20. august og efter aftale.

**Køng Museum
Bygaden 27
Køng 4750 Lundby**[**www.koengmuseum.dk**](http://www.koengmuseum.dk)

Pressefotos vedlægges
Pressekontakt: Hanne Tommerup, telefon 40712113, hanne@tommerup.com